واقعۂ بدر سے ایک سال بعد غزوۂ احد واقع ہوا ، اس میں بھی حضرت انسؓ بہت کم عمر تھے ، ذیقعدہ 6ھ میں حدیبیہ اور بیعت الرضوان پیش آئی ، اس وقت انسؓ بن مالک کا عنفوان شباب تھا ، یعنی 16 برس کا سن تھا اب وہ میدان جنگ میں نبرد آزمائی کے قابل ہو گئے تھے ، 7ھ میں آنحضرتﷺ نے عمرۃ القضا کیا ، اس میں حضرت انسؓ تمام جان نثاروں کی طرح آنحضرت ﷺ کے ہمرکاب تھے ، اسی سنہ میں خیبر پر فوج کشی ہوئی اس غزوہ میں انسؓ بن مالک ، ابو طلحہؓ کے ساتھ اونٹ پر سوار تھے اور آنحضرت ﷺ سے اس قدر قریب تھے کہ ان کا قدم آنحضرتﷺ کے قدم سے مس کر رہا تھا ، 8ھ میں مکہ اور طائف میں معرکوں کا بازار گرم ہوا اور 10ھ میں آنحضرتﷺ نے حجۃ الوداع یعنی آخری حج کیا ، ان سب واقعات میں حضرت انسؓ بن مالک نے شرکت کی اور سعادت دنیوی اور اُخروی سے بہرہ اندوز ہوئے ۔
Entity: مالک — Type: /person